Obren Petrović
Obren Petrović (Doboj, FNRJ, 11. maj 1957) je političar iz Doboja u Republici Srpskoj u Bosni i Hercegovini. Trenutno obavlja funkciju gradonačelnika Doboja. Član je Srpske demokratske stranke.

Biografija 
Obren Petrović je rođen u Doboju, gdje je završio osnovnu i srednju školu. Studirao je i diplomirao 24. decembra 1988. godine na Fakultetu političkih nauka u Zagrebu (smjer profesor odbrane i zaštite). 

Veći dio radnog vijeka do ratnih sukoba devedesetih proveo je u opštinskom Sekretarijatu za narodnu odbranu, te u Centru javne bezbjednosti Doboj gdje je obavljao različite poslove. Nakon penzionisanja u Ministarstvu unutrašnjih poslova Republike Srpske prelazi u Administrativnu službu opštine Doboj, na mjesto šefa Odsjeka za civilnu zaštitu opštine Doboj. 

Nakon što su odlukama Visokog predstavnika u Bosni i Hercegovini smijenjena dva njegova prethodnika, odlukom Skupštine opštine Doboj Obren Petrović imenovan je na funkciju načelnika opštine 2002. godine. Na Lokalnim izborima održanim 2004. godine, kao i na Lokalnim izborima 2008. godine biran je za načelnika opštine. 

Nekadašnja opština Doboj dobila je status Grada 18. jula 2012. godine kada je Narodna skupština Republike Srpske usvojila Zakon o Gradu Doboj, tačnije Zakon o lokalnoj samoupravi. Iste te godine održani su Lokalni izbori 2012, kada su građani izabrali Obrena Petrovića za prvog gradonačelnika Doboja. Na lokalnim izborima 2016. godine Petrović je po drugi put izabran za gradonačelnika Doboja.

Reference

Spoljašnje veze 
 Službena stranica Grada Doboj
 Srpska demokratska stranka - službena internet prezentacija 
 Narodna skupština Republike Srpske
 Centralna izborna komisija Bosne i Hercegovine

Političari Republike Srpske
Bosanskohercegovački gradonačelnici
Biografije, Doboj